अन्ना के पास ढाई हेक्टेयर भूमि, 68 हजार नकद  
लोकपाल मुद्दे पर अनशन कर सरकार से अपनी मांगें मनवा चुके अन्ना हज़ारे के पास ढाई हेक्टेयर भूमि और करीब 68,000 रुपये की नकद राशि है।
लोकपाल विधेयक के मुद्दे पर आमरण अनशन कर सरकार से अपनी मांगें मनवा चुके गांधीवादी विचारक अन्ना हज़ारे के पास महाराष्ट्र में ढाई हेक्टेयर भूमि और करीब 68,000 रुपये की नकद राशि है।  यह खुलासा खुद हज़ारे ने किया है। लोकपाल विधेयक का मसौदा तैयार करने के लिए गठित संयुक्त समिति में समाज की ओर से शामिल चार अन्य सदस्यों ने भी अपनी सम्पत्ति के बारे में खुलासा किया है।  संयुक्त समिति में बतौर सदस्य शामिल अरविंद केजरीवाल ने कहा कि सभी पांच सदस्यों ने कुछ लोगों द्वारा उनकी पृष्ठभूमि पर सवाल खड़े किए जाने के बाद खुद ही अपनी संपत्ति के विवरण सार्वजनिक किए हैं। उन्होंने बताया कि अन्ना हज़ारे पास महाराष्ट्र में 2.53 हेक्टेयर भूमि है, जिसमें से उन्हें 2.46 हेक्टेयर भूमि दान में प्राप्त हुई है। इसमें से उन्होंने दो हेक्टेयर भूमि रालेगांव सिद्धी के ग्रामीण उपयोग के लिए दान कर दी है।  उपलब्ध विवरण के मुताबिक, हज़ारे के बैंक खाते में 67,188 रुपये जमा हैं और वह 1,500 रुपये की नकद राशि अपने पास रखते हैं।  संयुक्त समिति में समाज की ओर से शामिल अन्य सदस्य कर्नाटक के लोकायुक्त संतोष हेगड़े, पूर्व विधि मंत्री शांति भूषण, वरिष्ठ अधिवक्ता प्रशांत भूषण और आरटीआई कार्यकर्ता केजरीवाल ने भी अपनी संपत्ति घोषित की है।